Rosamund King Everard en later Rosamund King Everard-Steenkamp (1907 - 19 Maart 1946), was 'n Suid-Afrikaanse vlieënier en visuele kunstenares. Rosamund is in 1907 op die plaas Bonnefoi naby Carolina gebore. Sy was die dogter van Charles Joseph Everard en Amy Bertha Everard (neé King). Sy het in die destydse Oos-Transvaal (nou Mpumalanga) grootgeword en by Hoërskool Eunice in Bloemfontein in 1919 skoolgegaan. In die 1920's het sy saam met haar moeder en suster na Kaapstad en later Engeland en die Europese vasteland gereis. Daar het sy klavier studeer, sowel as viool onder Jacques Thibaud. Sy het geen formele kunsonderrig ontvang nie. Sy het egter saam met haar ma en suster begin skilder toe hulle na Frankryk en Italië gereis het. In 1926 keer Rosamund terug na die familieplaas in die destydse Oos-Transvaal en fokus op die boerdery, waarmee sy baie suksesvol word. Sy word 'n gekwalifiseerde bees- en wolbeoordelaar. Sy kon baie goed perdry en skiet, en het ook Frans en Swazi gepraat. In 1935 begin Rosamund met haar loopbaan as vlieënier.